Leinster ruk na rustyd reg, druk vyf keer teen eenLeinster op die aanval teen die Kings (Foto: Twitter @OLSCRugby) Hier en daar ŉ rapsie beter, in ander fasette weer nie so goed nie. Dit is seker ŉ redelike opsomming van die Kings se Pro14-vertoning Saterdagmiddag in die Baai teen Leinster. Die Iere het die wedstryd 31-10 gewen nadat hulle rustyd met net 7-3 voorgeloop het. Leinster kan hulle stewige verdediging daarvoor dank, want die Kings het in die eerste helfte, ondanks swak hanteerwerk, tog ŉ hele paar vrae van die besoekers gevra. Hulle het die Iere veral hard in die vaste los laat werk en boonop minder omkeerbesit as in hulle eerste twee wedstryde afgestaan. Maar hoewel die omkeerbesit beter was, is 17 gevalle steeds te veel. Die eerste helfte was egter hoogstens interessant maar het nie veel lekker rugby vir die min toeskouers opgelewer nie. Na rustyd het Leinster met ŉ bietjie meer ondernemingsgees en beter ondersteuning gespeel. Die Kings, daarenteen, het in veral die eerste tien minute na rustyd ŉ dissipline-probleem gehad en is deeglik vir hulle ongeoorloofde spel gestraf. Dit het die Iere uit benoude situasies laat ontsnap en die nuwe lewe in hul spel na rustyd het vir Leinster vrugte afgewerp. Leinster se eerste drie is na net agt minute gedruk, maar hulle moes tot die 42ste minuut werk om weer te gaan druk. Nóg drie drieë het gevolg. Hierdie vyf drieë, waarvan drie verdoel is, teenoor Jacques Nel se drie kort voor die einde vertel die verhaal van wie die beste span in ŉ wedstryd van middelmatige gehalte was. Daar moes vroeër darem ook al ŉ drie vir die Kings gewees het. Hulle selfsugtigheid om die een na die ander van ŉ volgehoue reeks losskrums op die Leinster-doellyn self te probeer deurbreek en druk, is egter telkens gefnuik. Die Kings se verdediging was beter as tot dusver, hulle afstaan van omkeerbesit toon ook ŉ keerpunt, en hulle het Leinster gedwing om 124 duikslae teen hul eie 84 te maak. Maar om 13 strafskoppe af te staan en so met hanteerwerk te sukkel, is ook onaanvaarbaar. Soos die Kings se kaptein Michael Willemse na die wedstryd gesê het: die tyd vir verskonings is nou verby. Puntemakers – Kings (3) 10: Drie: Jacques Nel. Doelskop: Kurt Coleman. Strafdoel: Masixole Banda. Leinster (7) 31: Drieë: Noel Reid, Rory O’Loughlin, Jack Conan, Joey Carbery, Dave Kearney. Doelskoppe: Ross Byrne 3.